
    JELENKRV

  
    FRIZBI

     

    očajan sam i nespokojan frizbijaš

žalosti me što loše bacam frizbi

    u mojim smotanim pokretima

komplicira se jednostavna fizika

    gubi se u zraku ravnomjeran lebd

i frizbi postaje kretenski projektil

    koji prebrzo tone na muhama

ili besciljno pluta po svjetlosti

    kad u lošem lebdu vidim svoj frizbi

neka mi se tuga nahvata na srce

    neko nepremostivo stanje planktona

kao da sam mladost zaboravio na jezeru

    sa razvalina dlana pozivaju nas ipak

da svakako ne odustajemo da je život

    dublja gajba i da za sve ima

dovoljno friške djeteline

  
    PRIJELOMNA

     

    u šumama ljudi pucaju na jelene

prospu mozak jelenu

istope u salo

    u šumama ljudi jedu žive jelene

puši se iz jelena

jelenkrv

    u šumama ljudi na jelena vješaju

svoje jakne i svoje zube

zabiju u jelena

žvaču jelena

    uzmu malo jelena

pa bace mačkama

    u šumama ljudi uče svoju djecu

da režu uši jelenima

i kako se jelenu izvadi bubreg

    u šumama ljudi u šumama jeleni

njihovo potomstvo grize

  
    JESEN

     

    grad se dijeli na one koji kolju svinje

i one koji kolju ništa

    oni koji kolju ništa ili su za sir

ili im se gubi svaki trag

u ontologiji

    oni koji kolju svinje se ne dijele

oni su svi zajedno pod jastukom

drže svetog antuna i radosno

pod plehovima pucketaju prstima

    tu se štima rezidba izvode pokreti

uči mudrosti pjesmi običaju

kalibrira na vrhu noža

nicht-ich

    svinja drži tercu

  
    KROTITELJ VRABACA

     

    tamo gdje me kao dijete živom

rukom naučio hvatati muhu

i koješta baš ništa drugo

moj otac u hodu pljuje pluća

crni konac oko zgloba veže

    tamo gdje svi nešto drugo znaju

on zna tko je majakovski

i slabe oči trlja pod tlakom

mrvicama kroti vrapce

orahe po cesti skuplja

    tamo gdje me pod ledom gluho

jesenjinova rasplakala kuja

kao muha sasvim privatno

smrt mog oca leti zrakom

    kad bi mogla barem da mu

sleti na volej

  
    SALVE REGINA

     

    na dan kad mi je umro otac

na đurđevdan sam saznao

da sam srbin pravoslavac

i hrvat hostija

i ateist peder

trijumf vijuge u svečanom impromptu

za psa bez prednjih nogu

cigan još nisam ali očekujem uskličnik

da mi službenica pod rotacijom

ili otac svih siromaha koji se s čačkalicom

u zubnom zlatu nećka

pokopa oca srbina

jer je hrvatski branitelj

kaže marš u pizdu materinu

fuj odavde

i salve regina

pa da odem mirno

pročistiti grlo pred pjevanje

živjeti na aerodrom

  
    PROGLAS

     

    proglašava se dan kašlja:

da kašlju poštari na lažna prebivališta

da kašlju kipari u neprirodnoj veličini

da kašlju majke na vječnim blagajnama

da korisnici metalne milosti u visini koljena

kašlju nepokrivenih usta

duplo da se kašlje na gospodare slijepih vaga

majstore slovnih stupica i kradljivce krede

da se onim nećacima koji iza masne brave

jedu svilene kekse kašlje na uho i na grb

napunite kašljem svoje prazne paprike

samo izađite na ulice i kašljite objektivno

kašljite polifono kroz snove i kroz mak

kašljite na tarifnog isusa i golu vodu

na muhe u mesnici i vino u tetrapaku

stupite u legije razumnog kašlja

umnožite svoj plućni mlaz

iz usta nam je dugo izlazio

zrak za dogovore

oni bi sad još i kusur

proglašava se dan kašlja

  
    DJETELINA

     

    tu smo kao nigdje

u potrazi za dirljivom sintezom

nešto sitno nam se umara u trbuhu

nešto sitno pada nam na glavu

bog s balkona baca opuške

  
    MOLITVA

     

    meka ti je kosa svilen jelene

i kroz srce dubok gaz

    ti ćeš tamo gdje je rosa

gdje je božur prvoklas

    ako sretneš moga oca

s brkova mu skini mraz

    i neka zna da nije sam

u breziku kad se smrači

    neka stupe u maslačke

oci naši plovci i puhači

  
    PREKO NOĆI

     

    preko noći sve posijedilo

od zime i postalo od stakla

    gliste sirće tepisi mafijaši

sve se to smrzava u sasvim

    običan led i druge pojave

bez empirijske vrijednosti

    sve što debitira na ćošku

školske i tekstilne ulice

    sve što se stidi da diše

a krasi ga da je slabiji

    sve to ili bilo što drugo

sve što dotakne nježni

    kapitalizam pretvori u jogurt

  
    TRAŽIM SZYMBORSKU*

     

    u noći sa smrti na nedjelju

dva su nepoznata počinitelja

s plimom u plućima i srcem

na unutarnje sagorijevanje

provalila u skladište knjiga

    kako tamo nisu pronašli

nijednu knjigu wisławe szymborske

samo gumene obroke hortenzije ulrich

i mali kalibar fifty centa i napokon izraziti

visokotiražni

realizam doktora phila

ukrali su četiri zimske gume

i tražili na drugom mjestu

rušili se kao zvijezda

na prst djevojčice

     

     

     

    * U noći poslije smrti poljske pjesnikinje Wisławe Szymborske nepoznati počinitelji provalili su u skladište knjiga beogradskog izdavača Mono i Manjana i ukrali četiri zimske gume.

  
    PORINUTI

     

    porinuti jedva žive na dnu bezbrode vode

tama je i prostodušno

zajednica hladne krvi vlada

a

svako dance ima svoje porinute

svako dance ima svoje hladne

gdje virginia woolf spava

i pletenice rastu u alge

  
    MERLINKA

     

    prvo je zadavljen a potom udaren

zidarskim čekićem u glavu

    prvo je zadavljena a potom udarena

zidarskim čekićem u glavu

    prvo su mu dali žensku

onda su joj dali mušku

    za svaki slučaj smrt

    proljeće je i cvjeta

nasilje nadahnuto spolom

    jaglaci djetelina vučje stope

male ruke za olovku i glock

  
    NESTVARNA DJEVOJČICA

     

    čitaš njenu pjesmu

kao da skrštenih ruku

razgledavaš silovanje unatrag

    vraćaju se prožeti spolom

dječaci iz mračnih pozadina

    gdje da sada pobjegne

čim se rodila već je bila

nespremna za smrt

    u svakom ljudskom dobu

budu uvijek dva noža

po suknji stanovnika

    draga marija čudina

  
    OKLOPNI MILAKOVIĆI

     

    ona ga na rane previja

i maltretira da ozdravi

    decilitar unučjeg urina

popiti u bijeloj glini

    recimo breskvina srca

sa sto posto petroleja

    ili prah iz amazone

s parkinga u ivanićgradskoj

    pucaju vene kao šibice

lagan delirij kisika

    prazan bod i poljubac

u redu za linearni akcelerator

    tata đurica mama ančica

jedini moji i prvi

deminutivi

  
    MAJKA

     

    kad se vratila s posla pospremila

i posahranjivala po kući

    majka se naživo

srušila u spomenik

    i prestala da govori mirna

pred onim što će biti

    u tišini bez riječi

nosi kao misnu nakanu

svoje suhe sise

    i odspava

    bila je jedna

prometna nesreća

i netko se nije zabrinuo

    nitko se nikada nije

na bilo čemu zahvalio

    i tamo je ona ostala

ničija kao latica

    koja pada u citat

iz neke duboke krvi

  
    MINIMA MORALIA

     

    dok trepere njene isprike

to je zato što sam slijepa

zato trebam dom zdravlja

a ne zato što ne čujem

period vanilije u mahuni

a ne zato što su zvijezde

zvijezde su kič

svakog utorka ta starica bira

mojih 076 umjesto svojih 670

sve ostalo je theodore isto

živimo oštećenim životom

kao surle na poledici

  
    ANIKOSONET

     

    žena-zemlja, žena-hajka

žena-ispod, žena-iznad

žena-ikar, žena-sinbad

žena-млeкo, žena-dajka

    žena-pčela, žena-majka

žena-immer, žena-nikad

žena-svoja, žena-džihad

žena-bogo, žena-lajka

    žena-zdjela, žena-mondo

žena-boli, žena-žešće

žena-more, žena-rondo

    žena-jebe, žena-triješće

žena-kmica, čovjek-pica

čovjek-stroj, žena-strojnica

  
    KRIZANTEME

     

    jedan se čovjek vratio iz smrti

i rekao nema boga

nema ga na oblaku

nema ga na šibici

nema ga na muhi

nema ga kod majstora

nema ga u biskvitu

nema ga u čemu veljača?

šteta ideje

nastade velika zbrka

u malom gutljaju topline

od prve do posljednje riječi

neki dečko guli pejzaž

lijep kao mladi muzej

kao sveti augustin

koji se rodio na devi

između pišanja i sranja

u pustinji se to kaže

krivo ste izračunali vjetar

  
    HÄSTLIV

     

    jedan sirijac

koji je prevario smrt

smije se sada u klupi iza mene

cijelom bačvom

kao gusar u crtićima

    uči strani jezik

u mali crni notes

unosi nepoznate riječi

poslije zažmiri i ponavlja

  
    I U RAJU GOSPODINOVI SKITAJU RAFALI

     

    na maloj bini doma kulture u raju

kreten pablo recitira čelik

hoće glasno državnu dudu

hoće pravu lokomotivu

    dresira pšenicu

s guzom na licu

    u publici nema nikoga

samo njih dvoje golubova

mandeljštam

u prvom redu plješću

  
    TENIS SVIJU PROTIV SVIH

     

    na kolokviju iz političke filozofije

tomica hobbes igra tenis i govori mi

sinko da nema države

ne bi ni petog seta

bilo bez ubojice

    pa odigra duboku slajs paralelu

tenis sviju protiv svih

    u prirodnom stanju

tenisač je tenisaču vuk

    država je nastala na

strahu od krivo dosuđene

meč-lopte

  
    RUDNIK STAKLA

     

    sve je u bezobzirnom cvatu i spolu

sretno je sve u čemu sudjeluje pčela

    samo se hrapavi apostoli sastaju u kršu

da nitko ne zna čude se magarcu

    ne kuže da on jede trnje kontra

ritma livada u teologiji

  
    SINOVI MATERIJE

     

    sonetirao ti toplo rimovanje šume

ili kuhao krv visoko u srcima

ko te pita za tamo neke

brodove na dnjepru

plaču li naftu

    domovina te uvijek zove u dužinu

grob tvog groba je nekome sin

sin tvog sina je nekome grob

oko je razlika između suze i vode

    poslije opet lijepo naraste trava

pod njom mudro biraj hoćeš li

tko domovinu ljubi

ispast će mu zubi

    u domovini jedan čovjek

kupio sve semafore

odavde do helsingborga

    koji ćeš psalam

  
    BREZA

     

    kada pokuca prvi sumrak

breza oprezno izlazi na pojilo

    to što ima samo svoju samoću

brezi je normalno kao žlijezda

    jer nitko nema sestru ako je breza

ni dvije različite brezine borbe

    zato breza pije u mraku sama

zjenicama i na bosu nogu

    na prvi znak svoje smrti breza

odlazi u jedan baltik da umre

    poneko brezino govedo mirno

ovaj baltik nikada ne pronađe

    tada se čuje tužna rika breza

i tvoj kurac duboko u meni

    nije savršena stvar ali misao

moja misao o tome jest

  
    JULI

     

    srce može biti sitna shema ali

kada tuče bez ikakve tehnike

svijetli cijela budimpešta

    tuče srce iza noći

    s visine prema vodi

vjetar stariji muški

puše kao dečko

  
    NOVEMBAR

     

    na cesti prolivenoj kroz šumu

koleba se malo ježa

    iza njega plan mladosti

ispred njega duga

noć republike

  
    MAJALISA HALT VIŠE NEMA

     

    hrvatski arhitekt josip pičman

letio je kratko s petog kata zgrade

u slobodni kroki za veliko možda

u februaru godine 1936

    vijest na rubu novina

podcrtava ovaj tihi plasman

najblistavijeg mladog inženjera

kao zagonetku

između reklame za gorku vodu

kod probavnih smetnji

i atentata u davosu

    stotine idejnih studija u suhom

kante pune plodnih horizontala

toliko pravokutne otmjenosti

matematika slikarstvom

    palača glavne pošte u beogradu

koju ni korekcije viteškog kralja

aleksandra prvog ujedinitelja lično

ne mogu pokvariti

    sagradio je samo jednu kuću

danas je to danska

kuća-dugme

na kojoj stoji nepismena spomen-ploča

kao po sredini velike glave

usta krater od slatkiša

  
    PIERRE MENARD, PISAC QUIJOTEA

     

    drugog listopada tisućudevetstoosamdesetsedme

vojo šindolić piše danijelu dragojeviću pjesmu

o slovenskom mjestu koje se zove materija

    desetak godina poslije danijel dragojević

kopa s malo više zraka nego motike

sam sebi pjesmu o istom mjestu

    kao da se ništa nije dogodilo

kao da su jedan pored drugoga brali

u isti herbarij budućnost staru šest sati

    cijeli je slučaj sada povjeren meni

sužava se polako krug oko tvari

pendreci trepere

  
    SRIJEMSKI LIMES

     

    za vrijeme drugog svjetskog rata šid

ulazi u sastav nezavisne države hrvatske

ćirilica je zabranjeno pismo pa slikar

iz protesta slike ne potpisuje

označava samo godine nestanka

    najviše slika nestalo je 1942. godine

to su uglavnom plikovi na krajoliku

prilagođavanje motiva crvarenju

ćelavi kistovi njihove perike

na sunčanoj strani pinakoteke

  
    TRI ZNAČENJA FUGE U ŽUPANJI

     

    trava izvlači fugu u vremenu

johann sebastian bog sklada

a kod kratkotrajne fuge

osim u bijegu

osoba je nemirna i zbunjena

    za takvo ponašanje kažu leksikografi

nema tjelesne osnove

    fuga se odglazbila

    u vazmenom tjednu ribolovno društvo

na središnjem gradskom trgu

dijeli udice

  
    KAKO SE MOJ OTAC SJEĆA DRNIŠA

     

    do kamena kamen

u bubregu kamen

laki plućni kamen

od mjehurića i milja

kamen iz kojeg mama

preklinje brašno

slatki kamen takozvani

karamela čikola

sitni kamen takozvani

gospina sačma

kamen u plamenu

kamenu pod oblake

i samo jedan

u kamenu magarac

  
    VUKOVAR

     

    tijelo koje piše roman pušta

dva kilovata topline u sobu

    moraš biti peć kao balzac

i sukljati kao srce selice

    dok velikom brzinom letiš

kroz hladni oblak hidrogena

    pjesma se ne piše nego traži

smatra pentti saarikoski

    cvrčak s blagom detonacijom

i brošurom vukovarskog borova

    koji mi na uho kaže tu je nekada

dvadeset hiljada ljudi

jelo jabuke

  
    GOLDMUND

     

    izvijaju se i vise golim grlom

licem plitko prema noći

okupator misli da je vješanje

niža recimo zečja smrt

inače bi bilo jednostavnije

s giljotinom na kovanice

vise s balkona i u rukama

drže prazne grude zraka

tanko vlakno lipnja veže

dah za dah za dachau

kao muhe na masakru

kompletira se crna snimka

tužan srednji menadžment

odjednom prekida vješanje

iz tehničkih razloga

naime nema više špage

samo banalnost dobra

banalnost banalnosti

hannah arendt

hannah montana

    palačinke od jaja carskog pingvina

     

    
      Tulle, 1944.
    

  
    DJED

     

    ako želiš znati crno zlo od goreg

govorio je djed

trebaš samo džepni sat i rukopis

pa ne šilji nos visoko u svemir

da ti perika ne padne u koprive

    djed je više volio krompir nego svemir

kratke ušne resice od dugih

zdrav grom od bilo koje zastave

a prugu i svetog antuna jednako

jednom je potrošio sve pare na sreću

jer je bio sunčan dan i jer su nesreće skupe

samo ako ih možemo platiti

govorio je sve na ovom svijetu u kosti stoji

samo se šljiva kotrlja

    nikada nisam imao djeda

  
    DOSTAVLJAČ NOVINA

     

    po švedskoj crnoj šumi

dostavljam ljudima novine

    to je najvažniji posao na svijetu

ponekad iz čista mira zatrubim

    da nisam dostavljač novina

bio bih druželjubivi

sumo hrvač

    hrvao bih se s predsjednikom

kućnog savjeta

direktorom pošte

ili čak sa susjedom

ako je ljubazna

    hrvao bih se u samoći

kad nema nigdje nikoga

    samo pod snijegom kratko dišu

zečji gremiji

    i plenum srna oprezno

gazi suhu mjesečinu

    kad nema nigdje nikoga

kad tamno je od očiju predivo

  
    SEMANTIČKE KLIZALJKE

     

    treće lice ne može vratiti vrijeme u prvo

u šestar vida udes osobitu vrstu

nagle prometne sreće koja odjednom

preuzima od tebe tvoje teško uzbrdo

goran milaković nikada o sebi ne govori

u trećem licu on živi od sumnjive riječi

i mogućih okolnosti ništa specijalno

on može vratiti vrijeme ali bira prošlost

zbog koje nema budućnost

pljuje sokić u snijeg

gazira snijeg

šišmiši škripe

džukele hopsaju

normabel kreni

  
    PROSJAČIM NA KOLODVORU U NOVOM SADU I NE ZNAM VIŠE KAKO

     

    nećete li gospođo možda

onda ovoga krležu izlet u rusiju

on vam je veliki majstor

živežne rečenice

vratit će vam krv u obraze

možete njome osvetiti univerzitet

pridobiti nećake za kurs pozitivnog nihilizma

izračunati povoljan suncostaj pojesti blato

u galiciji u bukovini s posve malog ušća

u kutu oka kad se trepavice dodiruju

skida uroke nabačaje osobito efikasno

skinut će vam diletante s kurca

za svega trideset dinara zašto

zašto da ja budem iznimka

gospođo

  
    PISMO

     

    
      nedogledu i tabucchiju
    

     

    nisam kalipso da bazdim na vječnost

sa sve četiri strane okruženu morem

tko ti je rekao da si kralj itake odiseju

s kojim pravom razapinješ jedro i vijest

po vijest kao u mravljoj koloni strpljivo

mrviš staklo u čašu iz koje pijem vodu

postoji li razlog što redovno znam

da si poludio za lakim kubicima

da je singapur aseptičan

da s vrha kurca muškarci otoka flores

imaju duboke krupne

crne oči

postoji li odiseju nostalgija

za onim što još bilo nije

zato što ja tako kažem

  
    PEDERSKY MARŠ

     

    volim vas mladići sve na isti način

volim vaša ždrijela vaše ključne kosti

na vaše vreteno volim se ubosti

volim kad vas more ljubi kao začin

    volim vas mladići volim vašu pjenu

volim da vam žile probiju kroz kožu

volim da sam budan na vašem nožu

volim vas mladići volim vas u venu

    volim vas mladići kao prvi puta

volim vaše šliceve imati pri ruci

volim vas u troje volim vaš prepucij

volim vas mladići volim da se guta

    volim vas mladići više nego ljeto

više nego sintaksu cimet sinagogu

volim vaša tijela namjerna u bogu

voli vas mladići tatica geppetto

  
    PRIČA

     

    nikada mi neće biti sasvim priča

priča o jobu

    ustalio se tako znači dobri bog

tavori

češka se

toplo mu je i aorist

kalorifer radi

sve vidi sve zna

svi znaju i vole ga

čak i duhom kažnjeni

čak i onaj božji volo

koji im pod nogama hrska neznatno

    a najviše job

    i tako dođe bogu višnjem svevišnjem

sotona

i prca ga jer mu je dosadno

    kao što je mene darko brdarić prcao

da mi neće doći na peti rođendan

da se rasplačem

jer mu je dosadno

    tako ga prca i kaže mu

job te voli zato što si mu sve dao

uzmeš li mu sve

nja nja

    i bijeli bog najbjelji naprosto

sruši na joba prišteve i obade

i pobije mu djecu vebeerom

    i sad je to molim vas

neki zaplet

  
    SNOVI

  
    sanjam neku problematičnu osobu.

ne sjećam se u čemu je problem.

posve je moguće da za njom iz sveg glasa vičem

punija osobo, punija osobo,

samo zbog uživanja u kompoziciji

tog vokativa.

  
    sanjam da pišem poeziju sa zapletom u ubojstvu.

vrlo je popularna među određenim piscima iz švedske.

otprilike onako,

kako borgesa obožavaju filozofi

ravnodušni prema razlici koju zastupaju u raspravi o

univerzalijama,

tako su i mene koncelebrirale tisuće

pisaca krimića.

  
    sanjam, pod nekim planinama dok hodam,

osjećaj razrijeđene težine odozdo prema gore

kao da ću glavom dotaknuti špic,

kao da si planina i ja

prijetimo tjemenom.

  
    sanjam da imam dobro utvrđen bunker

u ulici jarosława iwaszkiewicza.

nekoliko dana kasnije vidim njegovu novelu crveni štitovi.

zaključujem da to nije nikakav znak i pristupam

izabranim pjesmama zbigniewa herberta.

on kaže da grand canyon

izgleda kao sto hiljada katedrala okrenutih naopačke.

  
    sanjao sam džemala bijedića.

to ime potpuno otkačeno od konkretnog lica.

bilo je nekako

u zraku,

spominjalo se, pristajalo

dvojici

ili trojici.

  
    sanjam police pune

kafkinih knjiga koje ne postoje.

lijepe su.

izdavačko poduzeće zora.

  
    sanjam novi ormar za hodnik.

sutradan, ormar je tu

ja podižem male ruke

i sklapam ga dopola.

za drugu polovicu nema prostora.

rasklapam, prenosim ga u dijelovima na

potpuno neprikladno drugo mjesto,

zatvaram zatim oči i zamišljam svijet

kao svoju volju i predodžbu.

otvaram oči.

ništa.

ormar stoji nepomućen,

otporan na solipsizam.

ni probudio se nisam.

porazio me predmet.

  
    tko se još sjeća rafaela lemkina?

to sam pitanje sanjao.

  
    sanjam da tata i ja nekim dostavnim vozilom, biciklima

idemo na misu.

ulazimo posljednji, sjedamo, napredujemo i pjevamo,

i ponavljamo,

vljamo,

ljamo,

jamo.

crkva je puna snebljivih leđa.

mi smo jedini komunisti.

lijevo od nas, u nekoj niši, ništini,

siguran u sebe odobrava misu purpurni biskup.

odjednom, tako mi dođe, i ja se ustremim,

zgrabim ga za damast, dignem

od čega se sastoji ukupna njegova težina,

zaurlam a šta vi,

šta nam vi vozite biskupe,

čime ste nam vi došli u raj.

  
    sanjam da je netko pred ulazom jutros

napustio pisaću mašinu olympia.

to je neki namučeni pjesnik,

to je gadafi odustao od romana,

kaže moj tata.

ovome snu prilažem fotografiju.

  
    u snu su krečili.

po sušenju i prelasku sna

iz jednog u drugo beskućništvo.

  
    sanjam da me lela i brane zovu kući

kuća je kao u tranströmerovoj pjesmi

od stakla na padini

iako sam najavljen i stupam pomalo

strojno svečano brane još spava

i nikome zbog toga nije neugodno

sve je voljno kao na pikniku

lela odlazi po kavu i kriške

a brane se budi i u kišu

s one strane prozora

s ove strane prozora

ubacuje smjesta neke iglice

soba svjetluca

da možemo razgovarati

  
    sanjam trenutak kad je netko

u francuskom gradu parizu

shvatio da umire nerazriješeno

sjedi u baloneru i puši zelene cigarete

postaje odlomak sna

claudio arrau

  
    sanjam da spašavamo nasip

pjevamo borbene i pijeskom

punimo vreće na kojima piše

yugoslav white sugar

stanite ljudi vičem oko sebe

ovo nije san

jugoslavije nema

  
    sanjam da sam na utrci hrtova

pod nasipom u domaljevcu

njoj je danas poseban dan

jer trči protiv dževe

iz publike netko viče

sad ćemo da vidimo

ko je brži

kuja ili ćuko

  
    sanjam odvija se prevrat na nebu

sve je puno sumnji i perja

gospod formira svoje kohorte od zlata

poziva taksijarhe provjerava očnjake

veže mašnu oko vrata brahijalne pudle

pored njega prirodna kao dječji grob

bira djeva bijele ljiljane borbenu svilu

piero di cosimo organizira simetriju

po jedan amen za svaki prekinuti vrat

alelujaju sfere

    pri dnu te slike kao u velikoj probavi

kao buhe skakuću podstanari vida

eunusi kmice dimnjačari slijepci

bušmani djeca poručnika schmidta

sobibor černobil sida palestina

spinoza i tvornički mališani

dizači utega iz bugarske

permanentna perut heroji kurska

jedan pokretni zahod za nepokretne

kojeg po ubožnicama zovu princeza

sastaju se donje regije čovječanstva

nekome se piljevina zavukla pod jezik

netko sluti da se iz inata samo govna jedu

to su prevratnici između dva daha

prvi puta oni su bez nade koja gnoji nebo

  
    u autobusu na liniji

bagdad plovdiv

kondukter putnicima

na mikrofon čita roman

  
    PISATI PJESMU

     

    Pisati pjesmu znači graditi ruševinu. Znači

jednako slaviti propadanje, samo sporije.

Ruševina propada sporije nego drugi ljudi. Ona

je već ruševina. Pjesnici su svima nama ciganska

soba. Pjesnici su pjesnici građenja. Ovo pitanje

nije da se odgovara nego da se pita. Osuđujem sve

pjesnike.

